Skrivet en deus kalz war meur a dachenn, er chelaouennoù peurvuiañ, met un nebeud romantoù pe danevelloù a zo bet  embannet e stumm ul levr (Lannevern e kañv). Brudet eo Jakez Konan e bed ar brezhoneg dre men deus skrivet kalzik a draoù, romantoù, danevelloù, pezhioù-choari... e Gwalarn ha Feiz ha Breiz da gentañ ha goude ar brezel en Al Liamm, en Ar Bed Keltiek hag e Barr-Heol. Klasket en deus bepred liammañ yezh ar bobl, - e vrezhoneg zo liv an tregerieg warnañ -, gant ar brezhoneg skrivet, o prouiñ dre-se nend eus moger ebet etre ar yezh skrivet hag ar peurrest eus ar brezhoneg pa chell an eil pinvidikaat egile. Stummet eo e zoare skrivañ gant rikted ha pervezhted ar yezh lennek unanet ha gant nerzh ha buhez ar yezh pobl, hini Treger, ur rannyezh a anaveze mat-kenañ.